छिचोलियो सुनकोशी-मरिण डाइभर्सन सुरुङ
सुनकोशी-मरिण डाइभर्सन सुरुङ बुधबार छिचोलिएको (ब्रेक थ्रु गरिएको) छ । सिन्धुलीस्थित सुनकोशी गाउँपालिका–७ को कानढुंग्रीमा रहेको डाइर्भसन सुरुङको खन्न बाँकी केही सेन्टिमिटर दुरी खनेसँगै सुरुङ छिचोलिएको हो ।
खुर्कोट,सिन्धुली — सुनकोशी-मरिण डाइभर्सन सुरुङ बुधबार छिचोलिएको (ब्रेक थ्रु गरिएको) छ । सिन्धुलीस्थित सुनकोशी गाउँपालिका–७ को कानढुंग्रीमा रहेको डाइर्भसन सुरुङको खन्न बाँकी केही सेन्टिमिटर दुरी खनेसँगै सुरुङ छिचोलिएको हो ।प्रधानमन्त्री पुष्पकमल दाहालको उपस्थितिमा सुरुङ छिचोल्ने काम भएको हो । उनले स्विच थिचेर सुरुङ छिचोलिएको घोषणा गरेका थिए । सुरुङ ब्रेक थ्रुको लागि दाहाल मंगलबार साँझ नै मुल्कोटमा आएर बसेका थिए । नेपाली सेनाको हेलिकोप्टर चढेर आएका दाहालले बुधबार बिहान आयोजनाका बारेमा जानकारी लिएका थिए । यस्तै सिन्धुली र रामेछापमा अगुवा कार्यकर्ता भेट गरेका थिए । मुल्कोटस्थित क्वालिटी बिच रिसोर्टमा बसेका दाहालले मंगलबार साँझै नजिकै रहेको सुनकोशी गाउँपालिकाको कार्यालय पुगेर जनप्रतिनिधिहरुसँग भेटेका थिए । भेटमा उनले स्थानीयको समस्याहरुका बारेमा जानकारी लिएका थिए ।मरिण डाइभर्सन राष्ट्रिय गौरवको रूपान्तरणकारी आयोजना भएकाले बजेट अभाव हुन नदिने विश्वास दिलाउँदै प्रधानमन्त्री दाहालले आयोजनाको निर्माणकार्यका निम्ति सरकारको तर्फबाट सम्पूर्ण रूपले सहजीकरण गर्ने जानकारी गराए । 